qnxan nqu bnkis ta Tayal

kwara qnxan na bnkis ta Tayal sraral ga, iyat balay kinqeri ga kahul sa pinbahuw qani, nanu pinbahuw qani hiya ga, ini si tmma maki, baha mswa si ga skangi rhiyal ru pnyangun ta, suqun ta mnayang ru smryut kwara rhiyal qani lga yasa qu taring ta mmuhi la, ini ga tmubux trakis ini ga muya squ ana nanu na llamu, yasa qu galan ta qnxan qqyanux llaqi ta kinbahan rwa.      

nanu yasa aring sa mnayang qani, baqun ta mha iyat kantang na zyuwaw, si ga sinkwara, ini ga qutux na kazok, ru kahul sa 'bagan, ini ga spat byacing tahuk sa mopuw byacing, yasa ka sinpiyang balay zikang nqu mnayang qumah rgyax. nanu yasa zyuwaw nqu mnyayung qani ga  iyat balay kantang, si ga sinkwara ru kahul sa qpzing ta, ini ga musa smalit, mayaw cikay qhoniq ru bleqan  ’myut ru utu, musa hazi sazing byacing lga kzyay uzi qu kwara pinyangan ta qani la, ru  yasa qu lomun la.      

kahul sa inloman qani ga, piyux balay qhoniq qaraw ru tunux nya, nanu yasa zik na ptubux qani ga, blequn nha balay smryut kwara qu qmayah qani, nanu qhoniq uzi ga,  qthuy nya hazi ga sbang nha, piyang nya balay ga maki uzi ka tunux qani ga bangun nha, qhoniq qani lga 'twan nha tunux la, ru syan nha cikay uraw, baqun nha muya cikay na pinbahuw uzi, ru suqun sryut kwara qu qmayah lga, kya lingay na qutux byacing ini ga te sazing byacing lga  tbuxan nha la.      

tmubux qani ga skita nha ini ga lapaw na rgyax qani, baha mswa ga aring khpah qu lapaw qani lga yasa qu zikang nqu tbuxan ru, muci kya qu qnxan na bbnkis ta hiya. zikang nqu khlah qani hiya ga, kya sazing byacing ini ga tehuk sa cyugal byacing lga aring khlah la. nanu bnkis hiya lga skita nha khlah lapaw qani qu musa tbuxan trakis la, ini ga pagay m'ma.

ini ptnaq kwara llamu na pinbahuw rwa, iwal na nyux ta taring tmubux ru masoq tmubux, ini ga payat magal byacing qani ga muya cikay ini ptnaq na cinbuxan lozi. tmubux hiya ga musa trakis ru pagay m'ma, tbuxun nha hiya ga ubuy yan na sehuy ru ini ga ubuy na tmi,  ini ga layan, piyux balay llamu ini ptnaq na htgan qani. nanu yasa tehuk spat byacing lga yunbi kloh, bnkis hiya ga bnkis hiya lga yasa aring squ cyugal byacing ru tehuk sa te pitu byacing qani lga, nanu tqsugun nha kmloh qani hiya ga trakis, iyat trakis lga ubuy na pagay mma. 

nanu spat byacing qani hiya ga ini balay ptnaq kwara klhan nha wah. maki kura te wagiq na rgyax hiya ga te qeru byacing lga kruma ga kmloh la. kura te rroq na qalang hiya lga kya pitu byacing lga thoyay kmloh la. hngya'an na kuki qani ga ini tnaq ru, kilux ru tltu ga ini ptnaq uzi, nanu masoq tmubux lru aring kmloh pitu byacing ini ga spat byacing qu bnkis ta la.

nanu yasa qu si tgyut tgyut magal sa knloh nha kwara ka pinnuya nha qasa, ini ga sehuy, ngahi, pucing nya balay kya lingay na mopuw sazing byacing lga, kruma ga krayas kawas uzi, ini ga qutux byacing sazing byacing, yasa qu galun nha kwara kinloh nha.

nanu soqun nha kmloh kwara qani lga, ini nha pmyay ana nanu qu rhiyal qani ha, tbah nha musa mnayang squ giqas na qmayah lozi. nanu baq balay mlahang rhiyal qu bnkis ta sraral,  ini nha hmci pciyuwaw ru hmiriq. nanu zik nqu shriq nha qani ga, pmzyan nha qhuniq iboh, baha hmswa iboh qani ga helaw balay mrkyas, kya lingay tehuk sa zmagal kawas, ini ga tzyu kawas lga thuy la. 

me'a su na mnglung qu bnkis muci, ay! blaq qu rhiyal nya qani wah! ini ga pnyagaw ta lozi muci ga,  nanu tehuk zmagal kawas ini ga tzyu kawas lga, mwah mnayang beh lingay nya, ru pmzyan nha lozi. nanu yasa kwara ka pinbahuw na qalang qani ga, yasa qu piyang balay spqyanux ita, ru iwal na nyux skluw mubuy squ kwara qnxan  insuna na ita tayal.

maki ta qalang qani ga, si say mha kahul sa nniqun qani, musa spqyanux insuna ta. ulung su thoyay m'yabux ru thoyay mciyuwaw kwara qu bnkis ta sraral. nanu kwara ka nyux mqyanux sa qalang qani ga, kya aring payat zmagal kawas qani lga lokah  balay mluw squ yaya yaba nha musa qmayah, musa mciyuwaw squ zyuwaw nqu qqmahan.

kahul sa inlungan na bnkis qani ga, baqun ta mha kwara pincyogan qani ga, iwal nyux mnaga ka kwara ggluw musa maniq qani, nanu yasa kwara kahul sa htgan na pinbahuw ru ini ga thoyay kmloh qani ga, iyat balay kantang. nanu aring sa mnayang qani ga, kneril hiya ga in thoyay bnayang rwa, si ga  pcyogun na mlikuy, ru soqun nha mayaw kwara qhuniq lga, lomun nha la, masoq lmon lga nanu kneril qu t'aring smryut kwara rhiyal qani, yaqu cyogun na likuy ga ini emaw kya la, baha hmswa ubuy qmalup qu mlikua hiya rwa, smoya musa mlata rgyax ru qmalup rgyax. nanu zyuwaw qmayah qani hiya lga ubay zyuwaw na kneril kwara la.

iyat nanak zyuwaw qmayah nanak pcyogun na kneril, smryut zyuwaw na laqi ru musa ngasal uzi ga musa smxu squ trakis, ini ga smxu squ kwara pinnuya nha ubuy pagay m'ma. iyat yasa lga, cyux tmahuk squ sehuy, ini ga   tmahuk ngahi, piyang balay ga kahul sa pincyogan nha qani, yasa qa piyang wal nya sranga sa kwara gglu ru llaqi.

maki qalang Tayal sraral ga, kruma ga mopuw magal, mupuw tzyu llaqi nha uzi, nanu khmay qu laqi qani ga iyat balay kantanng ptngi uzi, ru tehuk sa baq lungan, hopa lru baq mtzyuwaw qani lga yasa qa laqi qani mwah rmaw pcyogun na zyuwaw bnkis uzi la. nanu aring sa qnxan na bnkis ta sraral ga, minnaki ta Taywan qani ga, piyux balay ubuy hakase kmayal mha, ita Tayal na Taywan qani ga, aw ini magal seng ini ga tzyu seng qnxan taTayal rgyax qani la, nanu yasa aring sa sraral balay, ini ga aring squ lkotas ta ru, qalang ta qani ga kya pitu na kinsyu snagan na ziray qu bnkis ta qani la.

ana ga aring sa bnkis sraral ru tehuk sa misuw qani hiya lga, thoyay balay wal pqyanux kwara qnxan ta qani ga, piyang balay iyat kinqeri hiya ga, kahul sa qnyatan nha ru kahul sa rngu nha mha, aring squ qutux byacing ru tehuk sa mpuw sazing byacing qani ga, ubuy nqu zyuwaw tmubux qani ga, ini nha balay shoqiy uzi, qutux qutux kawas qani masoq tmubux lga, ini nha balay zngi ru galan nha qutux giwan na qsuyan na pinbahuw qani, blaq balay na pinbahuw qani galan nha cina(tane), ru bleqan nha smku ru pgyan nha, nanu kawas 'nyal qani lga yasa qu cukaw nha la.